शिव तांडव की प्रस्तुति ने दर्शकों को किया रोमांचित
पं. फिरतू महाराज स्मृति अखिल भारतीय नृत्य संगीत समारोह विरासत-2015 का मंगलवार को समापन हुआ। इस अवसर पर आयोजित समारोह में रायगढ़ घराने के कलाकारों ने नृत्य का प्रदर्शन कर दर्शकों को झूमने पर मजबूर कर दिया। साथ ही पिछले दिनों आयोजित पांच दिवसीय नृत्य कार्यशाला के प्रतिभागी बच्चों ने भी नृत्य की झलक पेशकर लोगों का मन मोह लिया।
देवकीनंदन दीक्षित सभा भवन में आयोजित दो दिवसीय नृत्य व संगीत समारोह की शुरुआत विष्णु वंदना से हुई। इसी क्रम में रायगढ़ घराने से संबंधित कथक के राज्य स्तरीय कलाकार ज्योतिश्री वैष्णव, सृष्टि देवांगन, बृजेंद्र नाथ त्रिवेदी, दिशा अग्रवाल, सारा पांडेय, दीक्षा जायसवाल व आरुषि केशरवानी ने कथक की प्रस्तुति दी। इसके बाद आमद, तोड़ा, त्वरण, चक्रदार त्वरण, कवित्त, लय बांट विधाओं से अलंकृत प्रस्तुति देकर दर्शकों को झूमने पर मजबूर कर दिया। इसी कड़ी में पिछले दिनों कला विकास केंद्र के तत्वावधान में आयोजित पांच दिवसीय नृत्य कार्यशाला में प्रशिक्षण प्राप्त बच्चों ने भी रस पंचानन, शिव तांडव, पुरंदर सुरंग, अमृत ध्वनि, सहित अन्य रचनाओं को कथक नृत्य में पिरोकर आकर्षक प्रस्तुति देते हुए लोगों की जमकर वाहवाही लूटी। आयोजन में रायगढ़ घराने के प्रसिद्ध कला गुरु पं. सुनील वैष्णव, अंतरराष्ट्रीय ख्याति प्राप्त नृत्यांगना वासंती वैष्णव, अमरनाथ त्रिवेदी, राजेंद्र कुमार बोहिदार सहित कला विकास केंद्र के सदस्य जुटे रहे। गौरतलब है कि नर्मदा नगर स्थित सामुदायिक भवन में 23 से 27 दिसंबर के बीच नृत्य कार्यशाला का आयोजन हुआ था। इसमें राज्य के विभिन्न क्षेत्रों से आए 70 बच्चों ने कथक नृत्य की बारीकियां सीखीं। मुख्य प्रशिक्षक रायगढ़ घराने के वरिष्ठ कला गुरु डॉ. भगवान दास माणिक थे।
देवकीनंदन दीक्षित सभा भवन में नृत्य की प्रस्तुति देती कलाकार और आनंद लेते हुए दर्शक।
शास्त्रीय गायन सुन मुग्ध हुए श्रोता
राज्य के जाने माने युवा गायक भागीरथी पटेल ने लय ताल में सुगम गायन प्रस्तुत किया, जिसे सुन श्रोता मुग्ध हो उठे। इस मौके पर बड़ी संख्या में लोग शामिल थे।
hin_Deva hin_Deva hin_Deva hin_Deva awa_Deva hin_Deva